|  |
| --- |
|  |
|  | |
|  | |

Lausuntopyyntö luonnoksesta valtioneuvoston asetukseksi kansallisesta tuottavuuslautakunnasta VM034:00/2018

Kirjoita tähän

Elinkeinoelämän keskusliitto EK ei lähtökohtaisesti pidä erillisen tuottavuuslautakunnan perustamista Suomeen tarpeellisena eikä näe sen perustamisen kehittävän talouspolitiikan tietopohjaa.

EK korostaa, että Neuvoston suositus lautakunnan perustamiseksi ei ole Suomea velvoittava, ja että Suomen nykyiset instituutiot ovat täysin riittäviä tuottavuuskehityksen analysoimiseksi talouspolitiikan tarpeisiin.

EK huomauttaa lisäksi, että Suomessa toimii jo Tulo- ja kustannuskehityksen selvitystoimikunta (Tukuseto), joka luo tilannekuvaa taloudesta ja työmarkkinoista. Perustelumuistiossa ei käydä yksityiskohtaisesti läpi mahdollisen tuottavuuslautakunnan suhdetta Tukuseton toimintaan, mutta lautakunnan tuottavuus- ja kilpailukykyraportti vaikuttaa olevan ainakin osin päällekkäinen Tukuseton jo tekemän työn kanssa.

Mikäli Suomeen kuitenkin päätettäisiin perustaa erillinen tuottavuuslautakunta, EK pitää tärkeänä, että sen toimeksianto rajataan mahdollisimman suppeaksi. Lautakunnan roolina tulisi olla ainoastaan tarkasti määritellyn, tuottavuuskysymyksiin keskittyvän asiantuntijatiedon tuottaminen, kun taas laajempaa kilpailukyky- ja työmarkkina-analyysia varten Suomessa on toimivat instituutiot jo olemassa.

|  |
| --- |
| Kunnioittavasti |
|  |
| Elinkeinoelämän keskusliitto EK |
|  |
| Penna Urrila |
| Johtaja |